സ്ത്രീധനത്തിന്റെ പേരില് പീഡനമെന്ന് യുവതി: ഭര്ത്താവിന്റെ വീടിന് നേരെ അക്രമം കട്ടപ്പന: സ്ത്രീധനത്തിന്റെ പേരില് ഭര്ത്താവും വീട്ടുകാരും പീഡിപ്പിച്ചെന്ന പരാതിയുമായി യുവതിയും കുടുംബാംഗങ്ങളും രംഗത്ത്. കാഞ്ചിയാര് പ്ലാക്കുഴിയില് ഷീല മോഹനന്റെ മകള് വിദ്യയാണ്, ഭര്ത്താവ് വെള്ളയാംകുടി കാണക്കാലിപ്പടി സ്വദേശി സുധീഷിനെതിരെ പരാതി നല്കിയത്. കഴിഞ്ഞ വര്ഷമായിരുന്നു ഇരുവരുടെയും വിവാഹം. വിവാഹം കഴിഞ്ഞ് ഒരുമാസത്തിന് ശേഷം സ്ത്രീധനത്തിന്റെ പേരില് ഭര്ത്താവും വീട്ടുകാരും ഉപദ്രവിച്ചിരുന്നതായി വിദ്യ ആരോപിച്ചു. പല തവണ കുടുംബങ്ങള്ക്ക് നേരെയും അക്രമമുണ്ടായി. പല തവണ പൊലീസില് പരാതി നല്കിയെങ്കിലും ഒത്തുതീര്പ്പാക്കുകയായിരുന്നു. ഇതിനിടെ വിദ്യ ഗര്ഭിണിയായി. കാഞ്ചിയാറില് അമ്മയ്ക്കൊപ്പമായിരുന്ന വിദ്യ ഗര്ഭിണികള്ക്കുള്ള കുത്തിവയ്പ്പ് എടുക്കുന്നതിനായി ബന്ധുക്കള്ക്കൊപ്പം കഴിഞ്ഞ ചൊവ്വാഴ്ച സുധീഷിന്റെ വീട്ടിലെത്തിയിരുന്നു. എന്നാല് സുധീഷിന്റെ നേതൃത്വത്തില് അക്രമം നടത്തിയതായി ഇവര് ആരോപിച്ചു. ഇതിനിടെ ബുധനാഴ്ച രാത്രി അജ്ഞാത സംഘം സുധീഷിന്റെ വീട് ആക്രമിച്ചു. വീട്ടുകാര് ഇല്ലാത്ത സമയത്തായിരുന്നു അതിക്രമം. ജനാലച്ചില്ലുകള് തകര്ത്ത സംഘം വീട് കത്തിക്കാനും ശ്രമിച്ചു. അക്രമത്തിന് പിന്നില് വിദ്യയുടെ വീട്ടുകാരാണെന്നാണ് സുധീഷും കുടുംബാംഗങ്ങളും ആരോപിക്കുന്നത്.